钦定古今图书集成/理学汇编/学行典/第064卷 > 朱子大全集 > 《答何京叔》
## 钦定古今图书集成/理学汇编/学行典/第064卷 > 朱子大全集 > 《答何京叔》

“龟山‘人欲非性’之语自好，昨来胡氏深非之。近因广
仲来问，某答之云云。”此与广仲书，随其问而答之，故
与今所云者不相似，不能尽录。然观来教，谓不知自
何而有此人欲，此问甚紧切。某窃以谓，人欲云者，正
天理之反耳。谓因天理而有人欲则可，谓人欲亦是
天理则不可。盖天理中本无人欲，惟其流之有差，遂
生出人欲来。程子谓“善恶皆天理，谓之恶者本非恶，
但过与不及便如此。所引恶亦不可谓之性”，意亦如
此。